“Sy heer sê vir hom: Mooi so, goeie en getroue dienskneg, oor weinig was jy getrou, oor veel sal ek jou aanstel. Gaan in in die vreugde van jou heer”- Mt.25:23
By geleentheid was ek by ’n prysuitdeling waar ’n leraar wat die opening waargeneem het, die Gelykenis van die Talente gelees en God gedank het vir die talente wat Hy aan die pryswenners gegee het. Dis glad nie waaroor hierdie gelykenis gaan nie! Ek wil sê dat 99% mense hierdie gelykenis verkeerd verstaan. Dit het niks met verstandelike vermoëns en gawes te doen nie, maar met diensbaarheid in belang van die koninkryk van God.
Met hierdie gelykenis sluit Jesus by die sakelewe aan; diensknegte word met geld toevertrou waarmee hulle moet woeker met die oog op die terugkeer van hul huisheer. Dit sluit ook by die vorige een van die tien maagde aan - almal moet voorberei en gereed wees vir die terugkeer van die hemelse Huisheer.
Die Gelykenis van die Talente leer ons meer bepaald hoe om gereed te wees, d.w.s. wat ons moet doen totdat Jesus op die wolke kom. Die antwoord is baie duidelik: Benut die geleenthede wat Jesus jou gee om sy saak op aarde te dien en te bevorder. “Maar soek eers die koninkryk van God….” (Mt.6:33).
Gelowiges bevorder die koninkryk van God met die oog op die wederkoms wanneer Jesus ons gaan vra wat ons, in die lig van sy offer aan die kruis, vir Hom gedoen het. “Kyk wat Ek vir jou gedoen het; wat het jy vir My gedoen?”
Daar kom ’n dag van afrekening:“Want ons moet almal voor die regterstoel van Christus verskyn, sodat elkeen kan ontvang wat hy deur die liggaam verrig het…” (2 Kor.5:10). Daar is ’n verband tussen wat ons op aarde doen en ons hiernamaalse verblyf. ’n Mens kan nie ergerlik leef, maar verwag om op ’n verebed die hemel ingedra te word nie! Nee, benewens God se genade verg dit geestelike kraginspanning en opoffering om vir die ewige lewe voort te berei. “Want die poort is nou en die pad is smal wat na die lewe lei ….” (Mt.7:14).
Ons opoffering is egter weinig teenoor die veel wat op ons wag. Desondanks is die weinig van die hede vir die Here nie onbelangrik nie. Dis juis getrouheid aan die weinig van die hede wat gaan bepaal of ons in die veel van die toekoms gaan deel. Hoe ons op aarde leef, bepaal waar ons die hiernamaals deurbring soos die verhaal van Lasarus en die ryk man in Luk.16 dit duidelik bevestig.
Die Gelykenis van die Talente sê dat die huisheer gawes uitgedeel en daarna weggegaan het; die tyd tussen Jesus se hemelvaart en wederkoms. Die talente is die take en gawes wat Hy aan gelowiges toevertrou om op verantwoordelike wyse mee te woeker totdat Hy weer kom.
Dit bring ons by die hoofgedagte van hierdie gelykenis: Wanneer Jesus kom, gaan ons verantwoording doen en daarvolgens geoordeel word. Hierdie oordeel sny na een van twee kante: Die goeie en getroue dienskneg en ’n salige beloning teenoor die lui een wat die verderf beêrwe. Getroue pligsbesef word ook verder deur ’n teks aangespoor wat grootliks misverstaan word: “Vir elkeen wat het, sal gegee word en hy sal oorvloedig hê; maar van hom wat nie het nie, van hom sal weggeneem word ook wat hy het” (:29).
In hierdie gelykenis kom ’n baie belangrike grondbeginsel van die koninkryk van God na vore – elkeen ontvang na sy vermoë. Vir sommige word vyf, vir ander twee en vir sekere mense net een talent gegee. Waarom die verskil? Jesus hou daarmee rekening dat daar geen gelykheid of eenvormigheid onder mense bestaan nie, maar eerder ’n verskeidenheid van begaafdheid. Indien hierdie verskille geminag word, word beide begaafdes en minder begaafdes verontreg. As politici dit maar net wil insien!
God hou met enkelinge se vermoë rekening. Daarom ontvang die dienskneg wat die twee talente byverdien het, dieselfde aanprysing as een wat vyf talente verdien het. Die opdrag was om wins te maak. En om hulle te help, het die huisheer lank weggebly sodat hulle genoeg tyd vir hul opdrag gehad het.
Toe die dag van afrekening aanbreek, het twee van die diensknegte 100% wins getoon. Hulle het sy terugkoms verwag en daarvolgens skouer aan die wiel gesit. Daarbenewens het nog iets hulle aangespoor – hulle het hul volkome met die huisheer se belange vereenselwig. Die boodskap van die gelykenis is: Werk vir Jesus totdat Hy op die wolke kom. Hy deel nie minderwaardige take uit nie.
Die derde dienskneg het versuim om enige wins te maak en homself probeer regverdig deur beskuldiginge teen sy werkgewer aan te voer. Die man het nie beswaard gevoel dat hy slegs een talent ontvang het nie. Die huisheer het met sy persoonlike vermoë rekening gehou. Sy beswaar was egter teen die huisheer se persoon gerig – ’n harde man wat maai waar hy nie gesaai het nie. Uit vrees het die dienskneg die talent verberg en teruggegee. Niemand het skade gely nie.
Die huisheer (Christus) het die lui dienskneg egter nie voor die kop nie, maar in die krop gekyk. Die man het hom nie met die huisheer se belange vereenselwig nie en derhalwe sy plig versuim. Daarom het die talent nooit ontkiem en vrug gedra nie en was die straf regverdig. Baie mense verkeer in die huis van die hemelse Huisheer sonder om hul met sy belange te vereenselwig; name wat op lidmaat registers geskryf staan, maar nie in die boek van die lewe nie!
Die gelykenis sê dat die onverskillige dienskneg se talent wat hy gehad het van hom weggeneem en vir die man wat die tien verdien het, gegee is. Wie in die koninkryk van God vrugbaar is, word met verdere gawes geseën. Met hierdie woorde spoor Jesus gelowiges aan om met hul talente te woeker. Gelowiges werk nie vir die Here net om eendag nie in die hel te beland nie, maar om ’n ryk skat in die hemel te hê. “Verbly en verheug julle omdat julle loon groot is in die hemele…” (Mt.5:12).
Die lui kneg kon nie met die talent gou iets probeer verdien nie, omdat dit soos die vyf dwase maagde te laat was om die bruilofsaal in te kom. Omdat hy ontrou was, is hy nie toegelaat om die talent te behou nie. Die oomblik toe dit van hom weggeneem is, is die band tussen hom en die huisheer verbreek en die oordeel oor hom voltrek – ’n skrikwekkende ewigheid!
Laat ons vanoggend kyk wat Jesus aan die kruis vir ons gedoen het, die hand in eie boesem steek en een vraag beantwoord: Wat doen ek vir Hom? Hy is soos die huisheer op pad terug aarde toe om verantwoording te eis. Wat wil jy graag van Jesus hoor? “….Mooi so, goeie en getroue dienskneg, oor weinig was jy getrou, oor veel sal ek jou aanstel…. Of “…werp die nuttelose dienskneg uit in die buitenste duisternis…? Die keuse is joune!